钦定古今图书集成/明伦汇编/宫闱典/第135卷 > 《论汉唐任宦官》马廷鸾
## 钦定古今图书集成/明伦汇编/宫闱典/第135卷 > 《论汉唐任宦官》马廷鸾

古今宦者之祸，无如汉、唐之季年，然夷考其盘固猖
獗之由，则有自来矣。盖将相者，天下大权之所自出
也。汉中叶以后，以中书为政本，而中书令管机密，属
之貂珰，是宦者得以窃相之柄也。故陈蕃、窦武、何进
之徒，一有规画，奏启即为所窥，先发制人，祸不旋踵，
而国祚随之。唐中叶以后，倚兵戎、定祸乱，而观军容
监军属之貂珰，是宦者得以窃将之权也。故勋德如
李、郭，则俛首受节制，而不免失律；跋扈如李茂贞、朱
全忠，则称兵内侮而遂以移祚矣。兵刑者，人主威柄
之所自出也。汉自桓、灵以来，有黄门北寺狱，是宦者
得以专刑也。故穷捕钩党，剿戮名士，皆黄门《北寺狱》
之所为也。唐自德、代以来，有两军中尉，是宦者得以
专兵也。故易置人主，诛夷大臣，皆两军中尉之所为
也。盖将相之任，彼得以据之；兵刑之司，彼得以专之；
而又地近情亲，根连株固，故虽有英特之君，贤智之
臣，终不能以一朝而去腹心之疾，亦由积渐之久故
也。然桓、灵昏主，又从而崇奖之，故权悉下移，而汉之
亡遂亟。文、武、宣诸君，虽不能抑制之，然政自己出，故
唐之亡少纾云。